
DECISIÓ 17/04

Assumpte: falca radiofònica de la cadena d’establiments de venda d’electrodomèstics Milar

1. El 13 de febrer de 2004, una persona formula una reclamació en relació amb l’anunci esmentat. El reclamant manifesta que l’anunci promou l’incivisme i anima la gent a llençar els electrodomèstics de qualsevol manera. Demana que es faci arribar la reclamació en qüestió a l’empresa anunciadora, així com al mitjà de comunicació.

2. Es localitza una emissió de l’anunci objecte de reclamació el 13 de febrer de 2004 a les 10.53 hores a Catalunya Ràdio.

3. En l’anunci un jove diu a la seva mare que baixa les escombraries i aquesta li contesta que, de passada, “també llenci la tele, el vídeo i la rentadora”. A continuació, una veu masculina indica les condicions de l’oferta que s’anuncia “setmana extra de Milar amb preus incomparables en electrodomèstics”. 

4. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 12 de maig de 2004, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell desestima la reclamació entenent que l’anunci recorre a l’exageració publicitària en clau d’humor amb la finalitat d’incitar els i les oients a la renovació d’electrodomèstics. En aquest sentit, considera que els oients poden percebre que la falca publicitària  reflecteix una situació fictícia i, per aquest motiu, difícilment li atorgaran credibilitat. 

5. El Consell acorda comunicar aquesta decisió a la persona interessada i a Catalunya Ràdio.

Barcelona, 12 de maig de 2004

El president

Francesc Codina i Castillo

